আমরা ভালো চিকিৎসা চাই না, রোগ প্রতিরোধ চাই
আমরা ভালো চিকিৎসা চাই না, রোগ প্রতিরোধ চাই বলে জানিয়েছেন ঢাকা মেডিকেল কলেজের (ডিএমসি) অধ্যক্ষ অধ্যাপক ডা মো. শফিকুল আলম চৌধুরী। 







তিনি বলেন, রোগ নিরাময়ের চেয়ে প্রতিরোধ করার মাধ্যমে প্রধানমন্ত্রীর নির্দেশনা অনুসারে স্বাস্থ্যখাতের সফলতা অর্জন করা সম্ভব হবে।




শনিবার বিকালে ডিএমসির মিলন অডিটোরিয়ামে ‘রমজানে ডায়বেটিস ও করণীয়’ শীর্ষক সেমিনারে এ তথ্য জানানো হয়। 
হেলথকেয়ার ফার্মাসিউটিক্যালসের সার্বিক সহযোগিতায় ডিএমসি’র এন্ডোক্রাইন বিভাগ ও শিক্ষক সমিতি’র যৌথ উদ্যোগে চিকিৎসকদের জন্য নির্দেশনামূলক এ সেমিনারটি আয়োজন করা হয়।
অধ্যাপক ডা মো. শফিকুল আলম চৌধুরী বলেন, আমাদের জাঙ্ক ফুড পরিহার করে সুষম খাদ্যাভ্যাস গড়ে তুলতে হবে। আর রমজান মাস আমাদের জন্য অনেক আশীর্বাদস্বরুপ। কেননা রোজা রাখলে আমাদের প্রায় ৩০ শতাংশ ওজন কমে, ডায়াবেটিস নিয়ন্ত্রণে থাকে, উচ্চ রক্তচাপ দূরে থাকা অনেক রকমের উপকার রয়েছে। ঢামেকে এন্ডোক্রাইন বিভাগের আলাদা করে কাউন্সিলিং রুম রয়েছে। যেখানে চিকিৎসক ও নার্সরা নিযুক্ত আছে এবং সরকারি অনেক সুবিধা রয়েছে।
ডিএমসি’র এন্ডোক্রাইন বিভাগের বিভাগীয় প্রধান অধ্যাপক ডা. ইন্দ্রজিৎ প্রসাদের সভাপতিত্বে সেমিনারে মূল বক্তব্য উপস্থাপন করেন ডিএমসির এন্ডোক্রাইন বিভাগের সহকারী রেজিস্ট্রার ডা. মোবারক হোসেন। 
এছাড়া আরো উপস্থিত ছিলেন হাসপাতালের পরিচালক ব্রিগেডিয়ার জেনারেল মো আসাদুজ্জামান, হেলথকেয়ার ফার্মাসিউটিক্যালসের ডেপুটি জেনারেল ম্যানেজার মইনুল হোসেন চৌধুরী, মেডিসিন বিভাগের ডীন ডা শাহরিয়ার নবী, টিচার্স অ্যাসোসিয়েশনের সভাপতি অধ্যাপক ডা. দেবেস চন্দ্র তালুকদার, ডিএমসির এন্ড্রোক্রাইনোলজি বিভাগের সহযোগী অধ্যাপক ডা. এম সাইফুদ্দিন, সহযোগী অধ্যাপক ডা. মঈনুল ইসলাম, সহকারী অধ্যাপক ডা. মীর্জা শরিফুজ্জামান সহ প্রায় সাতশত শিক্ষক, নার্স ও চিকিৎসকবৃন্দ।
সেমিনারে ব্রিগেডিয়ার জেনারেল মো আসাদুজ্জামান তার বক্তব্যে বলেন, রমজান মাসকে কেন্দ্র করে আমাদের মসজিদকেন্দ্রিক ডায়াবেটিস সচেতনতামূলক আয়োজন রাখা উচিত। তাতে সচেতনতা কার্যক্রম আরো বেশি কার্যকর হবে। কেননা আমরা প্রচুর ভাত বা কার্বোহাইড্রেট খাই। দেখুন আমরা দুপুরের খাবার কিংবা রাতের খাবার খেয়েছি এরকম বলি না। আমরা বলি ভাত খেয়েছি। কার্বোহাইড্রেটের উপর আমরা এতটাই অভ্যস্ত। ডায়াবেটিস রোগীদের জন্য এই বিষয়টা নির্মূল করতে আমাদের পরিবারের সদস্যদের সহযোগিতা খুবই প্রয়োজন।
বক্তারা বলেন, রমজান মাস শুধু ধর্মীয় উপকারের মাস নয়। এ মাসে রোজা রাখার মাধ্যমে আমাদের শারীরিক, মানসিক ও সামাজিক উপকার রয়েছে। তবে ডায়াবেটিস রোগীদের জন্য রমজানের দুই থেকে তিন মাস আগে চিকিৎসকদের কাছে এসে ব্যবস্থাপনা গ্রহণ করা উচিত। এক্ষেত্রে রোগীর অবস্থার উপরে চিকিৎসক নির্ধারণ করবেন যে রোগী রোজা রাখতে পারবে কিনা। এক্ষেত্রে গত রমজানের অভিজ্ঞতা সহ রোগীর জন্য দিকনির্দেশনা প্রদান করবে চিকিৎসক।
আবার রোজা রেখে নিয়মিত রক্তের সুগার পরীক্ষা করা অনেক জরুরী মন্তব্য করে বক্তারা আরো বলেন, ২৪ ঘন্টায় কমপক্ষে তিনবার ডায়াবেটিস মাপা উচিৎ। রোজা রেখেও রক্ত পরীক্ষা করা যাবে। এক্ষেত্রে আমাদের যে সব ভুল ধারণা আছে সংশোধন করা দরকার। 
এ সময় বক্তারা অতিরিক্ত তৈল যুক্ত খাবার খেতে অনুৎসাহিত করেছেন এবং সেহরির খাবার সময় শেষ হওয়ার আগ মুহূর্তে খাওয়ার পরামর্শ দিয়েছেন। তাছাড়া সারাদেশের ডায়াবেটিস রোগীদেরকে নিরাপদে রাখার দায়িত্ব চিকিৎসকদের বলে অভিহিত করেছেন এন্ডোক্রিনোলজিস্টরা।

আমরা ভালো চিকিৎসা চাই না, রোগ প্রতিরোধ চাই বলে জানিয়েছেন ঢাকা মেডিকেল কলেজের (ডিএমসি) অধ্যক্ষ অধ্যাপক ডা মো. শফিকুল আলম চৌধুরী।